Eşkera bi ke Zîndanê Elbîstanî de kesanê ke teberî ra ameyê û xo sey 'kontragerîlayan' pênas kerdo eşto koxûşan ser, tepişteyan rê îşkence kerdo.
Goreyê agahîyan sereştiş bi fermanê Wezîrîya Edaletî ameyo kerdene. Îşkenceyî ra dima zî tepişteyî verî huceyê yewkesî de tepişîyayî û dima zî se ra 90ê înan ameyî surgunkerdene.
30ê êlule de tepişteyêkî bi telefonî keyeyê xo de qisey kerd û da zanayene ke teberî ra tay kesê ke xo rê vanê 'kontragerîla' ameyê û înan eşt koxûşan ser. Tepişteyî îfade kerd ke nê kesan dima destê tepişteyan kelemçe kerdê û îşkence kerdo.
Şubeyê Amedî yê Komeleya Huqûqnasan a Seba Azadîye (OHD) 10ê teşrîna verêne de zîyaretê zîndanî kerd û derheqê babete de raporêk amade kerd. Rapor de ame vatene ke mabênê 21 û 23yê êlule de Wezîrîya Edaletî ra yewinêka taybete eşto koxûşan ser û cigêrayîş kerdo. OHDyî pê hesna ke tepişteyan gerreyê îşkence û kerdişanê xiraban kerdo rixmê ney zî derheqê serebûtî de tehqîqat nêameyo akerdene.
Ame parekerdene ke tepişteyî 11 rojî hucreyê yewkesî de tepişîyayê û 28ê êlule de se ra 90ê tepişteyan surgunê zîndananê Antalya, Konya û Erziromî ameyî kerdene.
